ПРОЕКТЪТ: ЕЗИК И СТИЛ  

~~~~~~~~~~~~~~~~~~~~~~~~~~~~~~~~~~~~~~~~~~~~~~~~~~~~~~~~~~~~~~~~~~

1. СТИЛЪТ НА ПРОЕКТА

· Използвайте граматически правилен език, особено когато това е родният Ви език. Това е съществено за общото впечатление от проекта и кандидатстващата организация. Твърде вероятно е донорът да си направи извод, че след като се отнасяте немарливо към предложението си от езикова гледна точка, така ще се отнасяте и към осъществяването на проекта, ако бъде одобрен. 

· Използвайте правилен български език, доколкото е възможно без директно транскрибирани чуждици като “уъркшоп”, “импликации”, “лейаут”, “CV”  и пр., които имат български съответствия. Използването на такива думи прави по-скоро лошо, отколкото добро впечатление. Можете да се опитате да замените дори вече навлезли думи като “модератор” (“водещ”), “трейнър” (лектор, обучаващ) и пр., които все пак имат съответствия на български.

· Избягвайте разговорен език. 

· Използвайте професионален жаргон в разумна степен. Тук не става въпрос да търсите други думи за утвърдени термини, но се старайте да ги използвате само там, където е крайно необходимо за спецификата на проекта. Следвайте стандартите за общоприетото и мислете дали специалист извън Вашата област, каквито често са оценителите на проекти и донорите би разбрал за какво става дума. 

· Проектът има свой собствен език. Имайте предвид, че нещо, което звучи атрактивно във вестник, филм, книга и пр. може да не звучи добре в проект, затова редактирайте езика на различни специалисти, участващи в изработването на проекта (например автора на идеята, филмов специалист, журналисти и пр.) към езика на проекта като имате предвид, че целият проект трябва да има един стил. Проектът трябва да звучи като безпристрастно излагане на аргументи, тези и доказателства, а не като художествено есе.

· Използвайте подробни, но стегнати, ясни и сравнително кратки изречения, които дават информация. Избягвайте, натрупването на думи, които не дават информация или повтарянето на едно и също нещо по различни начини. Старайте се да давате колкото се може повече информация, а не търсете емоционалност чрез натрупване на прилагателни, окачествяване и пр. Проектът трябва да убеждава.  

· Проектът трябва да звучи последователно и да бъде компактен, т.е. навсякъде, където е възможно и формулярът за проекта позволява, подробностите към отделните елементи на проекта трябва да се намират непосредствено до конкретните елементи. Те не трябва да бъдат разхвърлени на различни места в проекта, защото независимо че са посочени, проектът ще звучи накъсано и неясно. (Т.е. ако описвате например конференция, не е желателно на първата страница на проекта да напишете, че тя ще се състои от отделни работни сесии, в описанието на дейностите да добавите примерна програма и профил на участници, а чак в графика за изпълнение – броя на участниците и времето, когато ще се провежда.) 

· Различните дейности по проекта трябва да се наричат с едни и същи имена в целия проект. Т.е. не е препоръчително, ако например описвате конференция, на първата страница на проекта да напишете “конференция”, в описанието на дейностите да я наречете “работна среща”, а в бюджета – да използвате “семинар”. Често се смята, че така се избягва повторението, но това обърква донорите и по този начин те не могат да се ориентират дали става въпрос за една и съща дейност или не, както и да преценят дали правилно сте бюджетирали събитията. Изберете си една дума още в началото и използвайте нея за целият проект, защото при дълги проекти (например 30 стр.) накрая, когато бързате да редактирате и комплектувате проекта, може или въобще да нямате време, или да Ви е трудно да откриете всички места, където трябва да поправите съответната дума. 

· Не бъдете арогантни в аргументацията. Не считайте, че аргументацията е самоочевидна и в никакъв случай не използвайте аргументация от типа: “Вместо аргумент защо се интересувам от този проблем, ще посоча един мой успешен проект”. 

· Покажете знания по проблема и предварителна подготовка. Не пишете: “Знам, че организацията Х е направила изследване, което аз ще използвам  в този проект”, а например: “Наличните изследвания по проблема, подготвени от (…), показват необходимост от (…) В предложения проект те ще послужат като отправна точка за (…).”

2. ЕЗИКЪТ НА ПРОЕКТА (забранени думи и изрази)

	НЕ:
	ДА:

	· аз (ние) искам/е; ние мислим, че; нашите цели са, проектът ще направи; ние ще направим; имаме намерение да и пр.


	· проектът предвижда; проектът има за цел; целите на проекта са; проблемът (нуждите) изисква/т да; обстоятелствата (условията) дават възможност да; обективните причини възпрепятстват да и пр.

	· проектът евентуално ще допринесе за; може би; надяваме се, че; разчитаме, че; вероятно и пр.
	· проектът ще допринесе за; проектът допринася за; проектът се състои; очакваните резултати са и пр.

	· екипът на проекта ще се състои от човекът, който даде идеята за проекта и пр.


	· екипът на проекта се състои от водещ на предаването (автор на идеята за проекта); кооридантор, основен експерт и пр. (Дайте функцията и ролята на съответния човек.) 



	· В проекта ще участва професорът, който е писал много закони за борба с корупцията


	· В проектът ще участва професор Х, който е участвал в подготовката на антикорупционното законодателство в Х

	· Нашата страна
	· В България, в страната

	· Депутат, участвал в непозволени действия
	· Депутат, участвал в незаконни действия


3. най-често срещани грешки 

· Внимавайте с прилагателните и определенията: НЕ използвайте изрази като “корумпираните депутати”, ако няма съдебна присъда и пр. 

· Внимавайте с позициите на държавните служителите и официалните лица: НЕ използвайте разговорни и вестникарски изрази като “парламентарният шеф”, “културният министър”, Външно министерство, а председателят на парламента, министърът на културата, Министерството на външните работи. Когато се отнася за друга държава, не можете да проверите или не сте сигурни в определена длъжност използвайте заобиколни формулировки като “ръководителят на парламента”, “ръководството на парламента” и пр. НЕ използвайте “шефът”, а примерно дори приблизителна позиция “ръководителят на ведомството”, “мениджърът на фирмата” и пр. 

· Внимавайте с длъжностите, заемани от жени: НЕ министърката, а министър Иванка Петрова, НЕ адвокатката Стефанова, а адвокат Стефанова.

· Внимавайте с имената на институции, агенции, програми и пр. особено, когато има различни институции с подобни имена в една сфера на дейност. Винаги проверявайте официалните имена на институциите в справочници “Кой кой е”, Интернет, визитни картички, бланки на съответните институции и пр. Ако все пак няма как да проверите можете да използвате: управителното тяло, бордът, ръководството. НЕ използвайте “Комисия Анти-мафия” или “Законът Клара”, а апример “Парламентарната комисия за борба с корупцията”, “Законът за…”. Ако все пак не знаете точното име, поне дайте описание “парламентарната комисия за борба с корупцията”, отколкото жаргонно име, или описателно име ““Законът за радио и телевизия”, известен като “Законът Клара””.

· Пазете се от злоупотреба с пълен член: НЕ “фирмите  на депутати”, “корупцията в министерството”, ако това не е доказано, а ако е крайно необходимо “обвиненията в”, “(журналистическите) твърденията за”.  

· Пазете се от субективни оценки, особено в обосновките и аргументацията. НЕ “непозволени действия”, а “нелегални действия”; НЕ “дискусия с участието на една значима личност / многоуважавана личност”, а “с участието на (световнопризнат) експерт в тази област” .

· Пазете се от директни недоказани обвинения като “случаите на корупция”, “убиецът”, “захарната мафия” и пр. Не давайте присъди.    

· Пазете се от определения и заглавия-тавтологии като  “кръгла маса-дискусия”, “семинар-уъркшоп” и пр. 

· Пазете се от хвалене на донорите, даване на клетви и изрични обещания като “ето защо ние искаме да работим с Вас като донор и с никой друг”, “ние обещаваме да направим това” и пр. Нормално е части от един проект да бъдат представени за финансиране от различни донори, понякога това е изискване на самите донори, а проектът като такъв е вид обещание да се изпълни това, което е описано в него. Ето защо подобни хвалби и клетви не са необходими, още повече че те не правят донорите по-благосклонни, ако проектът по принцип не е добре аргументиран.

· Пазете се от правене на обобщения на даден проблем, ситуация и най-вече нужда от осъществяване на проект, които се основават на един конкретен случай. 

· Пазете се от прекомерно използване на съкращения, дори такива които изглеждат лесно разбираеми като имена на министерства, институции, агенции, комитети, организации. Тези съкращения (например МЕЕР, МТСГ, АУБ и пр.) може да не са известни на местните донори и оценители на проекти, а със сигурност ще затруднят донорите в международна организация, които оценяват проект с местно значение. Освен това, особено при английските съкращения, много вероятно е да има няколко организации с еднакви съкращения на името (например Независим център за журналистика в Букурещ, Будапеща, Братислава и Ню Йорк). Изписвайте цялото име на съответната организация, по възможност с града, където е седалището и съответната страна. В краен случай можете да сложите съкращението в скоби до името на организацията, когато то се споменава за първи път и по-нататък в проекта да използвате съкращението, но при дългите проекти и много съкращения, това кара донорите постоянно да се връщат напред-назад в проекта, като се опитват не да вникнат в същността му, а да открият на какво съответства дадено съкращение.  Това не важи за международни организации като ЕС, ООН, ОССЕ и пр. 

4. НЯКОИ ПОЛЕЗНИ КОМПЮТЪРНИ ТЕХНИКИ ЗА РЕДАКТИРАНЕ

· Търсене на дума/текст

Стъпка 1: От реда на менютата изберете [Edit]

Стъпка 2: От [Edit] изберете [Find]
Стъпка 3: Напишете думата, която търсите

Стъпка 4: Изберете [Find Next]
· Заменяне на дума/знак едновременно в целия документ

Стъпка 1: От реда на менюта изберете [Edit]
Стъпка 2: От [Edit] изберете [Replace] 

Стъпка 3: В горното бяло поле пишете думата, която искате да намерите в текста и да замените.

Стъпка 4: В долното бяло поле пишете думата, с която искате да я замените. 

Стъпка 5а: Избирате [Replace], за да заменяте съответната дума дума по дума

Стъпка 5б: Избирате [Replace All], за да замените съответната дума в целия текст наведнъж.

(!) По същия начин в целия текст можете да поправяте не само думи, но и знаци като шпации, кавички, нови редове, тирета и пр. За препоръчване е да правите корекциите на трудно забележими знаци (например кавички) в цвят, за да можете после лесно и бързо да минете през целия текст и да проследите дали всички автоматични корекции са направени правилно.  

Стъпка 6а: Цвят на корекциите се задава, като изберете [More], а после [Format]. 

Стъпка 6б: Някои знаци като нови редове, тирета, табулации и пр., които не можете да изпишете, се задават за корекции от [More] и после [Special]. 

